Avainsanat

Tiivistelmä



Avainsanat

1 Henkilöstö - Kanne - Yleistä järjestystä koskevat kanteen tutkittavaksi ottamisen edellytykset - Viran puolesta tutkiminen - Vireilläoloväite

(Henkilöstösääntöjen 90 ja 91 artikla)

2 Henkilöstö - Kanne - Oikeussuojaintressi - Hallintoelimen rajoitettu toimivalta - Kanneperusteen tutkimatta jättäminen

(Henkilöstösääntöjen 91 artikla)

3 Henkilöstö - Euratomin yhteisyrityksen palveluksessa oleva henkilöstö - Yhdenvertainen kohtelu

4 Henkilöstö - Kanne - Kanteen kohde - Hallintoviranomaiselle osoitettu määräys - Tutkimatta jättäminen

(Henkilöstösääntöjen 91 artikla)

5 Sopimussuhteen ulkopuolinen vastuu - Edellytykset - Lainvastaisella toimella aiheutettu tosiasiallinen ja varma vahinko - Komission sellaisen päätöksen kumoaminen, jolla on asiaa koskevien säännösten virheellisen soveltamisen vuoksi lainvastaisesti hylätty hakemus yhteisön määräaikaiseen toimeen ottamisesta - Vahingon tosiasiallisuus, kun vahinko riippuu palvelukseen pääsemistä koskevan oikeuden tunnustamisesta - Vahingon tosiasiallisuuden tutkiminen kumoamistuomion täytäntöönpanon yhteydessä - Vahingonkorvausvaatimuksen ennenaikaisuus

(Euratomin perustamissopimuksen 149 artikla ja 188 artiklan toinen kohta)

Tiivistelmä

6 Koska henkilöstösääntöjen 90 ja 91 artiklassa vahvistetut kanteen tutkittavaksi ottamisen edellytykset koskevat yleistä järjestystä, yhteisöjen ensimmäisen oikeusasteen tuomioistuin voi tutkia ne viran puolesta. Sen valvontavalta ei rajoitu asianosaisten esittämiin oikeudenkäyntiväitteisiin. Sen on viran puolesta tutkittava, estääkö vireilläoloväite toisen kanteen tutkittavaksi ottamisen.

7 Kantajalla ei ole oikeudellisesti suojattua intressiä riidanalaisen päätöksen kumoamiseen, jos hallintoelimellä ei ole harkintavaltaa ja jos sillä on velvollisuus menetellä siten kuin se on tehnyt. Riidanalaisen päätöksen kumoaminen voi siinä tapauksessa johtaa vain uuden, sisällöltään samanlaisen päätöksen antamiseen kuin kumottu päätös.

8 Yhdenvertaisen kohtelun yleinen periaate estää rajoittamasta kansallisen isäntäjärjestön UKAEA:n Euratomin Joint European Torus -yhteisyrityksen (JET) käytettäväksi asettamien toimenhaltijoiden liikkuvuutta muihin JET:n palveluksessa oleviin tutkijoihin verrattuna, koska tällainen rajoittaminen ei ole millään tavalla perusteltua yhteisyrityksen luonteen tai ominaisuuksien vuoksi sen enempää kuin isäntäjärjestön erityisasemankaan vuoksi.

Vaikka kaikki JET:stä tointa hakeneet henkilöt voivat vapaasti ottaa yhteyttä valitsemaansa kansalliseen järjestöön saadakseen ensimmäisen määräyksen toimeen, heillä on määräyksen voimassa ollessa oltava vastaava oikeus vaihtaa järjestöä, ja koska tämä oikeus on myönnetty muiden kuin isäntäjärjestön yhteisyrityksen käytettäväksi asettamille toimenhaltijoille, myös isäntäjärjestön JET:n käytettäviksi asettamilla toimenhaltijoilla on oltava sama oikeus.

9 Yhteisöjen tuomioistuinten tehtävänä ei ole antaa määräyksiä toimielimille henkilöstösääntöjen 91 artiklaan perustuvan laillisuusvalvonnan yhteydessä, koska kulloinkin kyseessä olevan hallintoelimen tehtävänä on toteuttaa kumoamiskanteen perusteella annetun tuomion täytäntöönpanotoimenpiteet.

10 Kun on kyse yhteisön sopimussuhteen ulkopuolisesta vastuusta, sen vahingon, jonka korvaamista vaaditaan, on oltava tosiasiallinen ja varma.

Vaikka komission päätöksen, jossa asiaa koskevia säännöksiä sovellettiin virheellisesti ja sen vuoksi hylättiin hakemus yhteisön määräaikaiseen toimeen ottamisesta, kumoaminen on perusteltua päätöksen lainvastaisuuden vuoksi ja vaikka tämä lainvastaisuus voi lisäksi aiheuttaa yhteisön vastuun, tämä vastuu ei voi kuitenkaan syntyä ennen kuin kantajan kärsimän vahingon tosiasiallisuus on näytetty toteen. Tämän vuoksi komission on kumoamiskanteen täytäntöön panemiseksi tarvittavien toimenpiteiden yhteydessä tutkittava, täyttikö hakemus todella muuhun henkilöstöön sovellettavissa määräyksissä asetetut edellytykset palvelukseenottamiselle, kun on poistettu ne tekijät, joiden vuoksi ensimmäisen oikeusasteen tuomioistuin kumosi päätöksen. Ennen kuin tämän tutkinnan lopputulos on selvillä, vahingonkorvausvaatimukset ovat ennenaikaisia.